پاکستان: علماؤ د پوليو ضد څاڅکي حلال او شرعي ګرځولي
په پاکستان د بېلابيلو مکاتب فکر سره تعلق لرونکو علماؤ ويلي د پوليو ضد څاڅکي د شريعت مطابق دي او په خلکو کې يې غږ کړی چې خپلو ماشومانو ته د پوليو ضد څاڅکي ورکړي او د پوليو ضد څاڅکو کمپاين کامياب کړي.
کراچۍ — د علماؤ کونسل په خلکو غږ کړی چې د پوليو ضد کمپاين کې د ادارو او ملک سره مرسته وکړي او د کونسل مشر مولانا طاهر اشرفي او نورو مذهبي عالمانو په ګډه خبري غونډه کړې د پوليو د مخالفت کوونکو غندنه يې کړې او دغه مخالفت يې د ملک پرضد سازش ګرځولی دي. دوی ويلي "د علماؤ کونسل، دارالافتا پاکستان، وفاق المساجد، مدارس پاکستان او يادو علماؤ نه يواځې د پوليو ضد څاڅکي حلال ګرځولي بلکې دې ته يې ګټورې ويلي دي او په دغه اړه يې فتوی هم جاري کړي دي چې دغه څاڅکي هيڅ تاوان نه لري". ياد ديني عالم مولانا حامدالحق وايي، "د پوليو مسله ډېره پخوانۍ ده او غټو علماؤ چې د مکې او مدينې پورې علما پکې شامل دي، د هندوستان دېوبند، جامعته الاظهر او غټو ادارو په دې فتوې ورکړي دي چې دا حرام نه دي، بلکې ماشوم ته وده ورکوي د پوليو د خطرې نه يې بچ کوي". نوموړی وايي "خلک په دې شک کوي چې امريکا او مغرب د مسلمانانو په دې لړ کې ولې امداد کوي نو زه واېم چې هغوي دا د خپل صحت دپاره کوي ځکه چې په ټوله دنیا کې مسلمانان د پاکستان او افغانستان نه خواره شي نو دا وايرس خوروي". هغه وويل په خپله کورنۍ کې يې دوه تنه پوليو اغېزمن کړي او هغه په خپله هم خپلو ماشومانو ته د پوليو ضد څاڅکي ورکوي. نوموړی وايي د پوليو ضد څاڅکو کې هيڅ شک نشته بايد يې خلک يې خپلو ماشومانو ته ورکړي او وايي "علاج سنت دی". په پاکستان کې ديني عالمانو د پوليو ضد څاڅکو ته شرعي ويلو او په خلکو خپلو ماشومانو ته د پوليو ضد څاڅکو ورکولو غږ په داسې حال کې کړی چې سږ کال په ملک کې تراوسه پورې د پوليو ۱۷ پېښې مخې ته راغلي دي. هم په عېن حال کې په ملک کې د پوليو ضد پينځه ورځنی کمپاين روان دی چارواکي وايي سبا د زيارت، پنجشنبې په ورځ دا کمپاين پای ته ورسي. د پوليو ضد پروګرام چارواکي وايي د پوليو د پېښو زياتېدو علت د مياندو پلارانو ماشومانو ته د پوليو ضد څاڅکو ورکولو څخه انکار کول دي. د صحت د نړيوالې ادارې ترمخه د پوليو وايرس يواځې په پاکستان، افغانستان او نايجيريا کې شتون لري.